3 หุ้นการบินเด้ง! คลายกังวลต้นทุนน้ำมัน-เปิดประเทศหนุน
3 หุ้นการบินเด้ง! คลายกังวลต้นทุนน้ำมัน หลังจากราคาน้ำมันดิบโลกที่ปรับตัวลง 3% ประกอบกับดีมานด์ในประเทศก็ฟื้นตัวต่อเนื่อง และเปิดประเทศหนุน
3 หุ้นการบินเด้ง คลายกังวลต้นทุนน้ำมัน หลังจากราคาน้ำมันดิบโลกที่ปรับตัวลง 3% ประกอบกับดีมานด์ในประเทศก็ฟื้นตัวต่อเนื่อง และเปิดประเทศหนุน
23 มิ.ย. 2565

ผู้สื่อข่าวรายงานว่าวันนี้ (23 มิ.ย.2564) ณ เวลา 10:42 น. ราคาหุ้นกลุ่มสายการบินปรับตัวขึ้น นำโดย บริษัท เอเชีย เอวิเอชั่น จำกัด (มหาชน) หรือ AAV อยู่ที่ระดับ 2.94 บาท เพิ่มขึ้น 0.10 บาท หรือ 3.52% โดยทำจุดสูงสุดที่ 3 บาท และทำจุดต่ำสุดที่ 2.88 บาท ด้วยมูลค่าการซื้อขาย 188.41 ล้านบาท
บริษัท การบินกรุงเทพ จำกัด (มหาชน) หรือ BA อยู่ที่ระดับ 10.90 บาท เพิ่มขึ้น 0.30 บาท หรือ 2.83% โดยทำจุดสูงสุดที่ 11.20 บาท และทำจุดต่ำสุดที่ 10.70 บาท ด้วยมูลค่าการซื้อขาย 59.76 ล้านบาท
บริษัท ท่าอากาศยานไทย จำกัด (มหาชน) หรือ AOT อยู่ที่ระดับ 70 บาท เพิ่มขึ้น 0.50 บาท หรือ 0.72% โดยทำจุดสูงสุดที่ 70.50 บาท และทำจุดต่ำสุดที่ 69.25 บาท ด้วยมูลค่าการซื้อขาย 716.69 ล้านบาท
นายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส กล่าวว่า ราคาหุ้นกลุ่มสายการบินที่ปรับตัวขึ้นมา น่าจะได้ปัจจัยหนุนจากราคาน้ำมันดิบโลกที่ปรับตัวลง 3% จากการแทรกแซงราคาพลังงานของรัฐบาลในหลายประเทศ ประกอบกับดีมานด์ในประเทศก็ฟื้นตัวต่อเนื่อง รวมถึงเข้าใกล้วันที่ 1 ก.ค.2565 ซึ่งเป็นวันเปิดประเทศรับนักท่องเที่ยวชาวต่างชาติโดยไม่ต้องกักตัว อีกทั้งการยกเลิก Thailand Pass ทั้งชาวไทยและชาวต่างชาติ คาดจะเป็นผลดีต่อการเดินทางในประเทศให้มีความสะดวกมากขึ้น
อย่างไรก็ตามแนะนำซื้อ BA จาก valuation ที่ถูก และผลการดำเนินงานปีนี้ฟื้นตัวดีขึ้น และการจัดตั้งกองทรัสต์ BAREIT ที่จะนำสนามบินสมุย ที่มีอาคารผู้โดยสารบางส่วน รันเวย์และแท็กซี่เวย์ พร้อมสิ่งอำนวยความสะดวก ให้เช่าระยะเวลา 25 ปี โดยจะระดมทุนครั้งนี้ 14,300 ล้านบาท และ BA จะเข้าถือ 25% ของหน่วยลงทุนทั้งหมดหรือประมาณกว่า 2 พันล้านบาท ก็จะทำให้บริษัทได้รับเงินทุนกว่า 12,000 ล้านบาท โดยบริษัทจะนำไปใช้หนี้สถาบันการเงิน 5,500 ล้านบาท และใช้ลงทุนโครงการอนาคต 6,000-7,000 ล้านบาท ให้ราคาเป้าหมายที่ 16.00 บาท และยังแนะนำซื้อ AAV ราคาเป้าหมายที่ 3.40 บาท ยังมีอัพไซด์